CELEX: 32012D0011(01)
Language: bg
Date: 2012-06-28 00:00:00
Title: 2012/359/ЕС: Решение на Европейската централна банка от 28 юни 2012 година за изменение на Решение ЕЦБ/2011/25 относно допълнителни временни мерки по отношение на операции по рефинансиране на Евросистемата и допустимост на обезпечения (ЕЦБ/2012/11)

5.7.2012   
            
            
               BG
            
            
               Официален вестник на Европейския съюз
            
            
               L 175/17
            
         РЕШЕНИЕ НА ЕВРОПЕЙСКАТА ЦЕНТРАЛНА БАНКА
   от 28 юни 2012 година
   за изменение на Решение ЕЦБ/2011/25 относно допълнителни временни мерки по отношение на операции по рефинансиране на Евросистемата и допустимост на обезпечения
   (ЕЦБ/2012/11)
   (2012/359/ЕС)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127, параграф 2, първо тире от него,
   като взе предвид Устава на Европейската система на централните банки и на Европейската централна банка, и по-специално член 3.1, първо тире и член 18.2 от него,
   като има предвид, че:
   
               (1)
            
            
               Съгласно член 18.1 от Устава на Европейската система на централните банки и на Европейската централна банка, Европейската централна банка (ЕЦБ) и националните централни банки на държавите-членки, чиято валута е еврото (наричани по-долу „НЦБ“), могат да осъществяват кредитни операции с кредитните институции и други участници на пазара, при които предоставянето на заеми се основава на адекватни обезпечения. Критериите за определяне на допустимостта на обезпечения за целите на операциите по паричната политика на Евросистемата са установени в приложение I към Насоки ЕЦБ/2011/14 от 20 септември 2011 г. относно инструментите и процедурите на паричната политика на Евросистемата (1).
            
         
               (2)
            
            
               Управителният съвет счита, че за да насърчи предоставянето на ликвидност на контрагенти по операциите на паричната политика на Евросистемата следва да бъдат разширени критериите за определяне на допустимостта на обезпечени с активи ценни книжа, използвани като обезпечение в операциите по паричната политика на Евросистемата.
            
         
               (3)
            
            
               Тези мерки е необходимо да се прилагат временно, докато Управителният съвет счете, че стабилността на финансовата система позволява прилагането на общата рамка на Евросистемата за операциите по паричната политика.
            
         
               (4)
            
            
               Следователно Решение ЕЦБ/2011/25 от 14 декември 2011 г. относно допълнителни временни мерки по отношение на операции по рефинансиране на Евросистемата и допустимост на обезпечения (2) следва да бъде съответно изменено,
            
         ПРИЕ НАСТОЯЩОТО РЕШЕНИЕ:
   Член 1
   Изменение
   Член 3 от Решение ЕЦБ/2011/25 се заменя със следното:
   
      „Член 3
      Допускане на определени допълнителни ценни книжа, обезпечени с активи
      1.   В допълнение към обезпечените с активи ценни книжа, допустими съгласно глава 6 от приложение I към Насоки ЕЦБ/2011/14, обезпечените с активи ценни книжа, които не удовлетворяват изискванията за кредитна оценка по раздел 6.3.2 от приложение I към Насоки ЕЦБ/2011/14, но които иначе отговарят на всички критерии за допустимост, приложими към обезпечените с активи ценни книжа съгласно Насоки ЕЦБ/2011/14, са допустими като обезпечение за операциите по паричната политика на Евросистемата, при условие че те имат два рейтинга от поне BBB (3), при емитирането им и след това. Те също така следва да отговарят на всяко от следните изисквания:
      
                  а)
               
               
                  активите, генериращи паричен поток, които обезпечават ценните книжа, обезпечени с активи, принадлежат към един от следните класове активи: i) жилищни ипотеки; ii) заеми за малки и средни предприятия (МСП); iii) търговски ипотеки; iv) заеми за покупка на автомобили; v) лизинг и потребителско кредитиране;
               
            
                  б)
               
               
                  няма да има смесване на различни класове активи в активите, генериращи паричен поток;
               
            
                  в)
               
               
                  активите, генериращи паричен поток, които обезпечават ценните книжа, обезпечени с активи, не включват никои от следните заеми, които:
                  
                              i)
                           
                           
                              към момента на емитиране на обезпечените с активи ценни книжа са необслужвани;
                           
                        
                              ii)
                           
                           
                              са необслужвани при инкорпорирането им в обезпечени с активи ценни книжа до падежа на обезпечените с активи ценни книжа, например чрез заместване или подмяна на активите, генериращи паричен поток;
                           
                        
                              iii)
                           
                           
                              във всеки един момент са структурирани, синдикирани или представляват заеми към предприятия с високо равнище на дълг (leveraged loans);
                           
                        
            
                  г)
               
               
                  документи на сделка с обезпечени с активи ценни книжа съдържат разпоредби за приемственост в обслужването.
               
            2.   За обезпечени с активи ценни книжа, посочени в параграф 1, които имат два рейтинга от поне А (4), се прилага допустимо отклонение от 16 %.
      3.   За обезпечени с активи ценни книжа, посочени в параграф 1, които нямат два рейтинга от поне А, се прилагат следните допустими отклонения: а) за обезпечени с активи ценни книжа, обезпечени с търговски ипотеки, се прилага допустимо отклонение от 32 %; б) за всички други обезпечени с активи ценни книжа се прилага допустимо отклонение от 26 %.
      4.   Контрагент не може да предостави като обезпечение обезпечена с активи ценна книга съгласно параграф 1, ако контрагентът или трето лице, с което има тесни връзки, предоставя хеджиране на лихвени проценти по отношение на обезпечената с активи ценна книга.
      5.   За целите на настоящия член „малко предприятие“ и „средно предприятие“ имат значението, което им е дадено в Препоръка 2003/361/ЕО на Комисията от 6 май 2003 г. относно определянето на микро-, малките и средните предприятия (5).
      6.   НЦБ може да приема като обезпечение за операциите по паричната политика на Евросистемата обезпечени с активи ценни книжа, чиито базови активи включват жилищни ипотеки или заеми за МСП, или и двете, и които не удовлетворяват изискванията за кредитна оценка по раздел 6.3.2 от приложение I към Насоки ЕЦБ/2011/14 и изискванията, посочени в параграф 1, букви а) до г) и параграф 4 по-горе, но които иначе отговарят на всички критерии за допустимост, приложими към обезпечените с активи ценни книжа, съгласно Насоки ЕЦБ/2011/14 и имат два рейтинга от най-малко BBB. Такива обезпечени с активи ценни книжа се ограничават до тези, емитирани преди 20 юни 2012 г. и за тях се прилага допустимо отклонение от 32 %.
   
   Член 2
   Влизане в сила
   Настоящото решение влиза в сила на 29 юни 2012 г.
   
      Съставено във Франкфурт на Майн на 28 юни 2012 година.
      
         
            Председател на ЕЦБ
         
         Mario DRAGHI
      
   
   
      (1)  ОВ L 331, 14.12.2011 г., стр. 1.
   
      (2)  ОВ L 341, 22.12.2011 г., стр. 65.
   
      (3)  Рейтинг „BBB“ е рейтинг от поне „Baa3“ от Moody’s, „BBB-“ от Fitch или Standard & Poor’s или рейтинг „BBB“ от DBRS.
   
      (4)  Рейтинг „A“ е рейтинг от поне „A3“ от Moody’s, „A-“ от Fitch или Standard & Poor’s, или рейтинг „AL“ от DBRS.
   
      (5)  ОВ L 124, 20.5.2003 г., стр. 36.“